**Έκθεση της Κοινοβουλευτικής Επιτροπής Μεταφορών, Επικοινωνιών και Έργων**

**για τα νομοσχέδια του επισυνημμένου παραρτήματος**

**Παρόντες:**

Μαρίνος Μουσιούττας, πρόεδρος Βαλεντίνος Φακοντής

Κώστας Κώστα Χρύσανθος Σαββίδης

Δημήτρης Δημητρίου Ηλίας Μυριάνθους

Πρόδρομος Αλαμπρίτης Σταύρος Παπαδούρης

Γιαννάκης Γαβριήλ

Η Κοινοβουλευτική Επιτροπή Μεταφορών, Επικοινωνιών και Έργων μελέτησε αρχικά το πρώτο νομοσχέδιο του επισυνημμένου παραρτήματος σε τρεις συνεδρίες της, που πραγματοποιήθηκαν στις 9 και 16 Σεπτεμβρίου και στις 18 Νοεμβρίου 2021. Κατά την κατ’ άρθρον συζήτηση του πρώτου νομοσχεδίου διαπιστώθηκε η ανάγκη κατάθεσης στη Βουλή του δεύτερου και τρίτου νομοσχεδίου, για τους λόγους που αναφέρονται πιο κάτω, τα οποία συζητήθηκαν επί της αρχής στις 17 Φεβρουαρίου 2022. Ακολούθως, η επιτροπή αποφάσισε την από κοινού συζήτηση των τριών νομοσχεδίων, η οποία πραγματοποιήθηκε σε δύο συνεδρίες της επιτροπής στις 24 Φεβρουαρίου και στις 5 Μαΐου 2022. Στο πλαίσιο της εξέτασης των εν λόγω νομοσχεδίων κλήθηκαν και παρευρέθηκαν ενώπιον της επιτροπής εκπρόσωποι του Γενικού Λογιστηρίου της Δημοκρατίας, του Τμήματος Ηλεκτρομηχανολογικών Υπηρεσιών και του Τμήματος Οδικών Μεταφορών του Υπουργείου Μεταφορών, Επικοινωνιών και Έργων, της Νομικής Υπηρεσίας της Δημοκρατίας, του ΚΕΒΕ, της ΟΕΒ και του ΕΤΕΚ. Η Ομοσπονδία Συνδέσμων Εργολάβων Οικοδομών Κύπρου, παρ’ όλο που κλήθηκε, δεν παρευρέθηκε στις συνεδρίες της επιτροπής.

Σημειώνεται ότι στο στάδιο της εξέτασης των νομοσχεδίων παρευρέθηκαν επίσης τα μέλη της επιτροπής κ. Φωτεινή Τσιρίδου και Χρίστος Ορφανίδης.

Σκοπός του πρώτου νομοσχέδιου είναι η εναρμόνιση της εθνικής νομοθεσίας με την πράξη της Ευρωπαϊκής Ένωσης με τίτλο «Οδηγία (ΕΕ) 2019/1161 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την τροποποίηση της Οδηγίας 2009/33/ΕΚ σχετικά με την προώθηση καθαρών και ενεργειακώς αποδοτικών οχημάτων οδικών μεταφορών» [εφεξής «η Οδηγία (ΕΕ) 2019/1161»].

Ειδικότερα, με τις πρόνοιες του πρώτου νομοσχεδίου προβλέπονται μεταξύ άλλων τα ακόλουθα:

1. Το πεδίο εφαρμογής του σε ό,τι αφορά τα είδη συμβάσεων στις οποίες εφαρμόζεται, το οποίο διευρύνεται σε σύγκριση με την Οδηγία 2009/33/ΕΚ και τις αντίστοιχες ισχύουσες ημεδαπές διατάξεις.

2. Η εξαίρεση από το πεδίο εφαρμογής του συγκεκριμένων κατηγοριών οχημάτων οδικής μεταφοράς.

3. Οι ελάχιστοι στόχοι για την προμήθεια καθαρών οχημάτων οδικών μεταφορών, οι οποίοι πρέπει να ικανοποιηθούν αρχικά εντός δύο ξεχωριστών πενταετών περιόδων αναφοράς, ήτοι από τις 2 Αυγούστου 2021 μέχρι την 31η Δεκεμβρίου 2025 και από την 1η Ιανουάριου 2026 μέχρι την 31η Δεκεμβρίου 2030, και στη συνέχεια ανά πενταετία, οπόταν θα ισχύουν οι στόχοι της δεύτερης περιόδου αναφοράς, μέχρι αυτοί να τροποποιηθούν σύμφωνα με τις διατάξεις της προαναφερθείσας Οδηγίας (ΕΕ) 2019/1161.

4. Η υποχρέωση ενημέρωσης της Ευρωπαϊκής Επιτροπής σχετικά με τα μέτρα για την εφαρμογή του μέσω της υποβολής γραπτών εκθέσεων.

5. Ο καθορισμός του Γενικού Λογιστηρίου της Δημοκρατίας ως της αρμόδιας αρχής για την εφαρμογή του.

Σκοπός του δεύτερου και τρίτου νομοσχεδίου είναι η κατάργηση σχετικών διατάξεων στις αντίστοιχες υπό τροποποίηση νομοθεσίες, το αντικείμενο των οποίων προτείνεται να ρυθμιστεί με το πρώτο νομοσχέδιο που προβλέπει για την προώθηση των καθαρών οχημάτων και την εναρμόνιση με τη σχετική νομοθεσία της Ευρωπαϊκής Ένωσης. Σημειώνεται ότι η κατάθεση στη Βουλή του δεύτερου και τρίτου νομοσχεδίου, που όπως αναφέρθηκε προηγουμένως έγινε μεταγενέστερα από την κατάθεση του πρώτου νομοσχεδίου, προέκυψε έπειτα από επισήμανση μελών της επιτροπής ότι, για λόγους ασφάλειας δικαίου, οι συγκεκριμένες διατάξεις που προβλέπονται σε άλλες νομοθεσίες, το περιεχόμενο των οποίων προτείνεται να ρυθμιστεί με το πρώτο νομοσχέδιο, είναι νομοτεχνικά ορθότερο να καταργηθούν από τις κατ’ ιδίαν νομοθεσίες στις οποίες περιλαμβάνονται και όχι από το πρώτο υπό συζήτηση νομοσχέδιο.

Σημειώνεται ότι η προθεσμία εναρμόνισης της εθνικής νομοθεσίας με την προαναφερθείσα Οδηγία (ΕΕ) 2019/1161 παρήλθε στις 2 Αυγούστου 2021 και ως εκ τούτου η Ευρωπαϊκή Επιτροπή άρχισε τη διαδικασία παράβασης κατά της Δημοκρατίας, λόγω καθυστέρησης στην εναρμόνιση, η οποία βρίσκεται στο στάδιο της αιτιολογημένης γνώμης.

Στο πλαίσιο της εξέτασης των νομοσχεδίων από την επιτροπή, ο εκπρόσωπος του Γενικού Λογιστηρίου αναφέρθηκε στην πιο πάνω Οδηγία και ανέλυσε επιγραμματικά τις πρόνοιές της, όπως αυτές προτείνεται να ενσωματωθούν στην κυπριακή έννομη τάξη μέσω της ψήφισης από τη Βουλή του πρώτου νομοσχεδίου σε νόμο.

Επιπρόσθετα, μέλη της επιτροπής υπέβαλαν παρατηρήσεις και ζήτησαν διευκρινίσεις επί ορισμένων προνοιών του νομοσχεδίου, για τις οποίες έλαβαν απαντήσεις από τους εκπροσώπους των αρμόδιων κυβερνητικών τμημάτων και της Νομικής Υπηρεσίας.

Ακολούθως, στη βάση των πιο πάνω παρατηρήσεων, ο εκπρόσωπος του Γενικού Λογιστηρίου σε συνεργασία με την εκπρόσωπο της Νομικής Υπηρεσίας επανεξέτασαν το κείμενο του πρώτου νομοσχεδίου και αναθεωρημένο κείμενο υποβλήθηκε στην επιτροπή από το αρμόδιο υπουργείο για ολοκλήρωση της συζήτησης.

Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, αποφάσισε, κατά πλειοψηφία του προέδρου της βουλευτή της Δημοκρατικής Παράταξης, των μελών της βουλευτών των κοινοβουλευτικών ομάδων ΑΚΕΛ-Αριστερά-Νέες Δυνάμεις και Δημοκρατικού Κόμματος, καθώς και του μέλους της βουλευτή του Κινήματος Σοσιαλδημοκρατών ΕΔΕΚ, να εισηγηθεί στη Βουλή την ψήφιση των νομοσχεδίων σε νόμους, όπως αυτά έχουν διαμορφωθεί σύμφωνα με τα πιο πάνω.

Τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών των νομοσχεδίων κατά τη συζήτησή τους ενώπιον της ολομέλειας του σώματος.

24 Μαΐου 2022

Αρ. Φακ.: 23.01.062.102-2021

23.01.063.034-2022

23.01.063.035-2022

ΑΔ/ΧΜ/ΜΕ

**ΠΑΡΑΡΤΗΜΑ**

1. Ο περί της Προώθησης των Καθαρών Οχημάτων Οδικών Μεταφορών, με σκοπό την Υποστήριξη της Κινητικότητας Χαμηλών Εκπομπών Νόμος του 2021.
2. Ο περί της Ρύθμισης των Διαδικασιών Σύναψης Δημοσίων Συμβάσεων και για Συναφή Θέματα (Τροποποιητικός) Νόμος του 2022.
3. Ο περί της Ρύθμισης των Διαδικασιών Σύναψης Συμβάσεων Φορέων που Δραστηριοποιούνται στους Τομείς του Ύδατος, της Ενέργειας, των Μεταφορών και των Ταχυδρομικών Υπηρεσιών και για Συναφή Θέματα (Τροποποιητικός) Νόμος του 2022.